《唐开州文编远寄新赋累惠良药咏叹仰佩…聊书还答》
唐代·权德舆

风雨竦庭柯，端忧坐空堂。多病时节换，所思道里长。

故人朱两轓，出自尚书郎。下车今几时，理行远芬芳。

琼瑶览良讯，芣苡满素囊。结根在贵州，蠲疾传古方。

探撷当五月，殷勤逾八行。深情婉如此，善祝何可忘。

复有金玉音，焕如龙凤章。一闻灵洞说，若睹群仙翔。

三清飞庆霄，百汰成雄铓。体物信无对，洒心愿相将。

昔年同旅食，终日窥文房。春风眺芜城，秋水渡柳杨。

君为太史氏，弱质羁楚乡。今来忝司谏，千骑遥相望。

归云夕鳞鳞，圆魄夜苍苍。远思结铃阁，何人交羽觞。

伫见征颍川，无为薄淮阳。政成看再入，列侍炉烟傍。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。